Na osnovu člana 5 stav 1 ***Zakona o poreskim savjetnicima*** („*Sl. list RCG“, broj 26/07 i 34/07 i „Sl. list CG“, broj 73/10 i 47/19*) i člana 3 stav 2 ***Pravilnika o programu i načinu polaganja ispita za poreskog savjetnika*** („Sl. list CG“, broj 73/19, 14/21, 129/21, 65/22 i 106/22), Ministarstvo finansija objavljuje

**O B A V J E Š T E NJ E**

**O POLAGANJU ISPITA ZA PORESKOG SAVJETNIKA**

**Pozivaju se zainteresovani kandidati koji ispunjavaju uslove propisane Zakonom o poreskim savjetnicima da se prijave za polaganje ispita za poreskog savjetnika, koji će u periodu maj-jun 2023. godine organizovati Ministarstvo finansija.**

**OPŠTI PODACI O ISPITU**

Ispit za poreskog savjetnika obuhvata sljedeće ispitne oblasti:

1. Osnovi poreskog sistema i poreskog postupka u Crnoj Gori;
2. Osnovi privrednog prava i sistema u Crnoj Gori;
3. Finansiranje lokalne samouprave;
4. Ostali poreski propisi;
5. Računovodstvo, finansijski izvještaji i revizija;
6. Carinski sistem i postupak;
7. Indirektni porezi;
8. Direktni porezi.

**PODNOŠENJE ZAHTJEVA ZA POLAGANJE ISPITA ZA PORESKOG SAVJETNIKA**

Zahtjev za polaganje ispita za poreskog savjetnika podnosi se Ministarstvu finansija, uz koji je kandidat dužan da priloži sljedeće:

1. Uvjerenje o prebivalištu na teritoriji Crne Gore;
2. Uvjerenje o zdravstvenoj sposobnosti;
3. Dokaz o uplati troškova polaganja ispita;
4. Ovjerenu kopiju diplome o stečenom visokom obrazovanju iz oblasti društvenih nauka – pravo ili ekonomija (240 ects bodova);
5. Uvjerenje o radnom iskustvu (najmanje pet godina na poslovima pripreme ili primjene poreskih, carinskih i računovodstvenih propisa).

Ministarstvo finansija će po službenoj dužnosti od Ministarstva pravde tražiti podatke iz kaznene evidencije za lica koja dostave kompletnu dokumentaciju.

Obrazac zahtjeva za polaganje ispita za poreskog savjetnika, zainteresovani kandidati mogu preuzeti iz Pravilnika o programu i načinu polaganja ispita za poreskog savjetnika („*Sl. list CG“, broj 73/19, 14/21, 129/21, 65/22 i 106/22*) – *Obrazac 1: Zahtjev za polaganje ispita za poreskog savjetnika*.

Navedena dokumentacija se dostavlja arhivi Ministarstva finansija (*Stanka Dragojevića br. 2, Podgorica*) u zatvorenoj koverti, sa naznakom: „*Prijava za polaganje ispita za poreskog savjetnika*“.

Ispit za poreskog savjetnika će početi **8. maja 2023. godine**, a detalji vezani za raspored polaganja ispita će kandidatima biti dostupni najkasnije 5 dana prije dana početka ispita.

Rok za dostavljanje dokumentacije počinje danom objavljivanja Obavještenja o polaganju ispita za poreskog savjetnika i traje do **24. marta 2023. godine**.

**NAKNADA TROŠKOVA ZA POLAGANJE ISPITA ZA PORESKOG SAVJETNIKA**

Ukupna visina naknade troškova za polaganje ispita za poreskog savjetnika iznosi 560,00€ po kandidatu. Visina naknade troškova za polaganje popravnog ispita za poreskog savjetnika iznosi 70,00€ po ispitu.

Uplata za polaganje ispita za poreskog savjetnika vrši se na žiro račun: Budžet Crne Gore, Ministarstvo finansija, broj žiro računa: 832-1002-04, svrha uplate: *Naknada za polaganje ispita za poreskog savjetnika.*

**PRAVILA POLAGANJA ISPITA ZA PORESKOG SAVJETNIKA**

Prije početka polaganja ispita za poreskog savjetnika sekretar komisije utvrđuje identitet kandidata uvidom u ličnu kartu, pasoš ili drugu ispravu sa fotografijom na osnovu koje se može utvrditi identitet kandidata.

**NAČIN POLAGANJA ISPITA ZA PORESKOG SAVJETNIKA**

Ispit za poreskog savjetnika za svaku oblast pojedinačno sastoji se iz dva dijela, i to:

1. Pismenog i
2. Usmenog dijela.

**PISMENI DIO ISPITA ZA PORESKOG SAVJETNIKA**

Pismeni dio ispita za poreskog savjetnika sastoji se od 10 pitanja iz svake oblasti na koju se odnose ispiti. Ispit podrazumijeva provjeru znanja na način što kandidat zaokružuje jedan od više ponuđenih odgovora, odnosno daje odgovor na konkretno pitanje, odnosno rješava postavljeni zadatak.

**USMENI DIO ISPITA ZA PORESKOG SAVJETNIKA**

Usmenom dijelu ispita za poreskog savjetnika pristupiće kandidat koji je ostvario najmanje 7 bodova na pismenom dijelu ispita, za svaku oblast pojedinačno.

Usmeni dio ispita za poreskog savjetnika polaže se tako što se kandidatu postavlja po 4 pitanja iz svake oblasti pojedinačno.

**USPJEH NA ISPITU ZA PORESKOG SAVJETNIKA**

Ispit za poreskog savjetnika položio je kandidat koji je ocijenjen ocjenom „položio“.

**ODLAGANJE POLAGANJA ISPITA ZA PORESKOG SAVJETNIKA**

Komisija može, na pisani zahtjev kandidata, odložiti polaganje ispita iz najviše dvije oblasti, zbog opravdanih razloga, za sljedeći rok za polaganje ispita za poreskog savjetnika.

**POPRAVNI ISPIT**

Kandidat koji je na ispitu dobio ocjenu „nije zadovoljio“ iz najviše dvije oblasti, ima pravo da polaže popravni ispit iz tih oblasti.

Pravo na polaganje popravnog ispita može se ostvariti u sljedećem roku za polaganje ispita, odnosno u roku koji ne može biti duži od 60 dana, od dana polaganja ispita.

Ukoliko kandidat u datom roku ne položi popravni ispit, smatra se da nije položio ispit za poreskog savjetnika.

**LITERATURA ZA POLAGANJE ISPITA ZA PORESKOG SAVJETNIKA**

Pregled literature za polaganje ispita za poreskog savjetnika zainteresovani kandidati mogu naći u Prilogu 2 Pravilnika o programu i načinu polaganja ispita za poreskog savjetnika.

**INFORMACIJE U VEZI OBAVJEŠTENJA**

Kontakt osoba: Omer Cikotić – sekretar Komisije

Kontakt telefon: 020/225-013, 069/100-882